text: Flugtfange fra Kolding anholdt
  31 marts 2010 kl. 15.19
  Politiet i Københavns Lufthavn i Kastrup har anholdt en 22-årig flugtfange, der tilbage i december stak af fra et retsmøde i Kolding.
  En 22-årig flugtfange vendte onsdag tilbage til Danmark efter tre måneder på flugt. To betjente stod klar, da manden landede, fortæller politiets vagtchef i Københavns Lufthavn.
   
  - Vi vidste, at manden var på vej, og anholdelsen skete helt uden dramatik, siger vagtchefen.
   
  Flugtfangen er mistænkt for flere væbnede røverier i Fredericia og stak den 22. december af fra sine vagter i Retten i Kolding. Den 22-årige mand havde netop i retten fået forlænget sin varetægtsfængsling hen over jul og nytår, da han pludselig stak i løb på pladsen foran domhuset.
   
  Manden har været efterlyst via Interpol, og allerede den 28. december troede politiet, at han var blevet anholdt i USA. Det viste sig dog at være en misforståelse.
  